[Foto’s] Wêreld se hoogste brug geopenFoto: Pu Chao/Xinhua via AP Die wêreld se hoogste brug is vir verkeer geopen in China se suidwestelike Guizhou-provinsie. Die Beipanjiang-brug is 565 m, of sowat 200 verdiepings, hoog en net meer as 1,3 km lank. Die konstruksie van die brug het in 2013 begin, nadat China se departement van vervoer die projek goedgekeur het. Die konstruksiekoste het volgens berigte sowat 1 miljard Chinese yuan beloop. Die Beipanjiang-brug verbind die Guizhou- en Yunnan-provinsies en sal reistyd tussen die provinsies verminder met sowat vier uur. China spog ook met die wêreld se hoogste glasbrug. Dié brug is 430 m lank, 6 m wyd en geplavei met 99 deursigtige drielaag-glaspanele. Die brug hang sowat 300 m bo die grond tussen twee kranse. Dit is in die skilderagtige Grand Canyon-streek in Zhangjiajie, ŉ gebied wat ook op Unesco se wêrelderfenisgebiede gelys word. Die gebied was ook die inspirasie vir die fliek Avatar.